Ասլամազյան քույրերի պատկերասրահ

Ասլամազյան քույրերի պատկերասրահ, բացվել է 1987 թվականի նոյեմբերի 6-ին, Լենինականի «Կումայրի» պատմաճարտարապետական արգելոցի համակարգում՝ Ասլամազյան քույրերի՝ Լենինական քաղաքին իրենց աշխատանքները նվիրաբերելու առիթով։

Ընդգրկված է Գյումրիի պատմության և մշակույթի անշարժ հուշարձանների ցանկում։

Պատմություն 

«Մարիամ և Երանուհի Ասլամազյան քույրերի պատկերասրահում» պահվում են քույրերի գեղանկարչական, գրաֆիկական, խեցեգործական աշխատանքների ամբողջական հավաքածուն։ Պատկերասրահը գործում է 1987 թվականից և այստեղ պահպանվում են քույրերի կողմից նվիրատված մոտ 620 բնօրինակ աշխատանքներ։ Պատկերասրահի շենքը 1988 թվականի Գյումրու երկրաշարժից հետո տրամադրվել էր անօթևաններին և վերաբացվել է 2004 թվականին։

Պատկերասրահը գտնվում է Գյումրու կենտրոնական հրապարակում, այն կառուցվել է 1880 թվականին մեծահարուստ վաճառականներ, հայտնի գյումրեցի ընտանիքի Քեշիշովների կողմից՝ որպես իրենց բնակարան։ Պատկերասրահի շենքը 19 –րդ դարի Ալեքսանդրապոլյան քաղաքաշինության ճարտարապետության վառ օրինակ է, իր մեջ ներառելով այն ժամանակվա եվրոպական և ավանդական հայկական ճարտարապետության տարրերը, ձևավորել է Գյումրուն բնորոշ սև տուֆով շարվածք ունեցող քաղաքի յուրահատուկ դիմագիծը՝ ներքին շքեղ բակով և փայտյա պատշգամբով։ 19-րդ դարի ճարտարապետության վառ օրինակ հանդիսացող այդ կառույցը 1980 թվականին ներառվել է «Կումայրի արգելոց թանգարան»-ի մեջ՝ անցնելով պետության կողմից պահպանվող պատմամշակութային ժառանգության կառույցների ցանկը։

Պատկերասրահի շենքը իր 136 տարիների ընթացքում երկու անգամ ենթարկվել է հզոր փորձությունների՝ Գյումրիում տեղի ունեցող աղետալի երկրաշարժերի (1926,1988), որոնցից հետո այն վերականգնվել է և վերաբացվել։

«Մարիամ և Երանուհի Ասլամազյան քույրերի պատկերասրահն» իրականացնում է կրթական ծրագրերի կազմակերպում` դասընթաց-վարժանքների միջոցով, արվեստային թերապիաներ, որոնց նպատակներն են պատկերասրահի տարածքում ստեղծել արվեստի դաշտ,որի ակտիվ մասնակիցն է հանդիսանալու հասարակությունը՝ անկախ տարիքային սահմանափակումից և սեռային պատկանելիությունից։ Պատկերասրահը հնարավորություն է ստեղծում արվեստ-հասարակություն կապի ամրապնդման զարգացման համար։

Մարիամ Ասլամազյանի 80-ամյակի կապակցությամբ Մարիամ և Երանուհի Ասլամազյան քույրերը Գյումրի քաղաքին են նվիրել իրենց աշխատանքներից մոտ 620 բնօրինակ։

Ցուցադրություն 
Ցուցանմուշները (մոտ 619 կտավ, դեկորատիվ-կիրառական արվեստի առարկաներ) նվիրել են Մարիամ և Երանուհի Ասլամազյան քույրերը։ Պատկերասրահը, որպես գեղարվեստական թանգարան, պահպանում և ցուցադրում է Ասլամազյան քույրերի գեղանկարչական, գրաֆիկական և խեցեգործական աշխատանքները։

Պատկերսարահում ցուցադրվում են ՀԽՍՀ ժողովրդական նկարչուհիների (գեղանկար, գրաֆիկա), նկարազարդ թասեր, սպասք, մոմակալներ։

Միջոցառումներ 
Թանգարանում իրականացվող հիմնական միջոցառումներն են՝
 Թանգարանների գիշեր (մայիս)
 Եվրոպական ժառանգության օրեր (սեպտեմբեր)
 Մարիամ և Երանուհի Ասլամազյանների ծննդյան օրեր (ապրիլ և հոկտեմբեր)
 Ժամանակավոր ցուցադրություններ քաղաքային տարբեր միջոցառումների շրջանակներում
 Տարբեր արվեստագետների ցուցահանդեսներ

Հասցե 
Թանգարանը գտնվում է Գյումրու կենտրոնական հրապարակին կից՝ Աբովյան 232 հասցեում։

Պատկերասրահ

Ծանոթագրություններ

Արտաքին հղումներ 
 Ասլամազյան քույրերի տուն-թանգարանը Գյումրիում
 Պաշտոնական կայք 

Գյումրու թանգարաններ
Հայաստանի պատկերասրահներ
1987 հիմնադրված թանգարաններ